Sawijining tuk ing wewengkon Ngringin Bejiharjo Karangmojo Gunungkidul: Mudal (ing basa pacelathon padinan ingucap “modal”, dudu ‘modar’ amarga lidhahe celat lho ya) tengere. Mudal wis ngarani yen wetune banyu saka tuk/udal/ubal/umbul muncar-muncar. Mudal iku talang-warih (banyu kang mijil saka jeroning oyod). Warihe/banyune mubal. Mumbul sakeng kalowonganing bumi. Prapteng tala-bantala (praen bumi karan ‘lemah’; malumah dhep-dhepan karo langit) ngebeki rong-rong, nambani ngoronging wong-wong. Kosok-balen karo rahe wong-wong kang mudal-mudal karana kakehen ‘ngonsumsi’ panganan-unjukan ora waras, Mudal mudalake banyu waras. Banyu saras. Banyu bagas: bagas-kara: banyu-urip. Banyu saka Mudal mijilake piguna: ngestreni maneka tetuwuhan, tetanduran, lan pategalan ing kiwa-tengene.
